SL Uradni list Evropske unije L 179/1

IZVEDBENA UREDBA KOMISIJE (EU) št. 653/2011

z dne 6. julija 2011

o spremembi Priloge I k Uredbi (ES) št. 1439/95, Priloge III k Uredbi (ES) št. 748/2008 in Priloge II k Uredbi (ES) št. 810/2008 glede organa v Argentini, pooblaščenega za izdajo dokumentov in potrdil

KOMISIJA EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1095/96 z dne 18. junija 1996 o izvajanju koncesij, določenih v seznamu CXL, sestavljenem po zaključku pogajanj v okviru člena XXIV.6 GATT (1),

ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (2),

ob upoštevanju Uredbe Komisije (ES) št. 1439/95 z dne 26. junija 1995 o določitvi podrobnih pravil za uporabo Uredbe Sveta (EGS) št. 3013/89 glede uvoza in izvoza proizvodov v sektorju ovčjega in kozjega mesa (3) in zlasti člena 12(2) Uredbe,

ob upoštevanju Uredbe Komisije (ES) št. 748/2008 z dne 30. julija 2008 o odprtju in upravljanju uvoznih tarifnih kvot za zamrznjene rebrne dele trebušnih prepon govejih živali, ki spadajo v tarifno oznako KN 0206 29 91 (4), in zlasti člena 6(2) Uredbe,

ob upoštevanju Uredbe Komisije (ES) št. 810/2008 z dne 11. avgusta 2008 o odprtju in upravljanju tarifnih kvot za visokokakovostno sveže, hlajeno in zamrznjeno goveje meso in za zamrznjeno bizonje meso (5) in zlasti člena 7(2) Uredbe,

ob upoštevanju naslednjega:

(1) V Prilogi I k Uredbi (ES) št. 1439/95 je seznam organov tretjih držav, ki so pooblaščeni za izdajo dokumentov o poreklu.

(2) V Prilogi III k Uredbi (ES) št. 748/2008 je seznam organov v Argentini, ki so pooblaščeni za izdajo potrdil o pristnosti.

(3) V Prilogi II k Uredbi (ES) št. 810/2008 je seznam organov v državah izvoznicah, ki so pooblaščeni za izdajo potrdil o pristnosti.

(4) Argentina je Komisijo uradno obvestila, da je od 1. julija 2011 za izdajo dokumentov o poreklu in potrdil o pristnosti za goveje, ovčje in kozje meso s poreklom iz Argentine pristojno ministrstvo za gospodarstvo in finance.

(5) Prilogo I k Uredbi (ES) št. 1439/95, Prilogo III k Uredbi (ES) št. 748/2008 in Prilogo II k Uredbi (ES) št. 810/2008 je treba ustrezno spremeniti –

SPREJELA NASLEDNJO UREDBO:

Člen 1

V Prilogi I k Uredbi (ES) št. 1439/95 se vnos št. 1 nadomesti z naslednjim:

„1. Argentina: Ministerio de Economia y Finanzas Publicas“.

Člen 2

Priloga III k Uredbi (ES) št. 748/2008 se nadomesti z naslednjim:

„PRILOGA III Seznam organov v Argentini, pooblaščenih za izdajo potrdil o pristnosti Argentina: Ministerio de Economia y Finanzas Publicas: za dele trebušnih prepon s poreklom iz Argentine, kot je določeno v členu 1(3)(a).“

Člen 3

V Prilogi II k Uredbi (ES) št. 810/2008 se prva alinea nadomesti z naslednjim:

„— MINISTERIO DE ECONOMIA Y FINANZAS PUBLICAS: za meso s poreklom iz Argentine, ki ustreza opredelitvi iz člena 2(a).“

Člen 4

Ta uredba začne veljati dan po objavi v Uradnem listu Evropske unije.

Uporablja se od 1. julija 2011.

Ta uredba je v celoti zavezujoča in se neposredno uporablja v vseh državah članicah. V Bruslju, 6. julija 2011 Za Komisijo V imenu predsednika Joaquín ALMUNIA Član Komisije

(1) UL L 146, 20.6.1996, str. 1.

(2) UL L 299, 16.11.2007, str. 1.

(3) UL L 143, 27.6.1995, str. 7.

(4) UL L 202, 31.7.2008, str. 28.

(5) UL L 219, 14.8.2008, str. 3.